
Ki érti meg jobban a másikat?
Szocializációs hatások óvodáskorú gyerekek elmeolvasásának fejlődésére
Az elmeolvasás, vagy elmeteória kutatása napjainkban nagy népszerűségnek örvend. Ez nem véletlen, hiszen olyan humánspecifikus képességről van szó, melyet nap, mint nap használunk, amikor másoknak, olyan gondolatokat, vélekedéseket, érzelmeket tulajdonítunk, melyek eltérnek a sajátunktól, ezáltal megjósolhatjuk embertársaink viselkedését, cselekedeteiket. Az elmeteória az evolúció eredményeként alakult ki az embernél, azonban fejlődését számos tényező befolyásolhatja.
Kutatásom során arra kerestem a választ, hogy az óvodai csoportok szerkezete, a szülők által a gyermeknek olvasott mese, valamint a tévében nézett rajzfilmek mennyisége, miként befolyásolják az elmeteória fejlődését az 5-6 évesek körében.
Vizsgálatomban 60 gyerek vett részt, melyek közül 30-an korosztályilag heterogén, 30-an pedig korosztályilag homogén óvodai csoportba járnak.
A kutatásunk elején felállított hipotéziseim a statisztikai elemzések során többnyire alátámasztást nyertek. Kimutattam, hogy a vegyes csoportba járók jobban teljesítenek az elmeolvasói feladatokban. Megállapítottam, hogy azok a gyerekek, akiknek minden nap mesélnek ugyancsak magasabb pontszámot érnek el, mint azok a társaik, akiknek ritkábban olvasnak történeteket a szüleik. Arra is fény derült, hogy azok a gyerekek, akik minden nap néznek rajzfilmeket a televízióban rosszabbul teljesítettek, mint azok, akik kevesebb időt töltenek a képernyő előtt.
A vizsgálat eredményes volt, azonban a vizsgálatot mindenképpen érdemes lenne megismételni nagyobb elemszámú mintán.

